เอดีบีทุ่ม125ล.ช่วยไทยแก้น้ำท่วม
เอดีบีสนับสนุนเงินกว่า 125 ล้าน ช่วยไทยดูแลความเสี่ยงจากภัยพิบัติน้ำท่วม
5 ก.พ. 2559

เอดีบีสนับสนุนเงินกว่า 125 ล้าน ช่วยไทยดูแลความเสี่ยงจากภัยพิบัติน้ำท่วม
นายเจมส์ นูเจน ผู้อำนวยการ ธนาคารพัฒนาเอเชีย (เอดีบี) สำนักงานเอเชียตะวันออกเฉียงใต้ เปิดเผยว่า เอดีบี ประจำประเทศไทย ร่วมกับกระทรวงการคลัง สถานทูตญี่ปุ่น เปิดตัวโครงการความร่วมมือใน 2 โครงการ ที่ได้รับการสนับสนุนทางการเงินจากกองทุนญี่ปุ่นเพื่อลดความยากจน (Japan Fund for Poverty Reduction) ซึ่งบริหารจัดการโดยเอดีบีวงเงินรวม 3.5 ล้านเหรียญสหรัฐ หรือประมาณ 125 ล้านบาท
ทั้งนี้ โครงการประกอบด้วย 1.โครงการสนับสนุนให้ประเทศไทยมีความเข้มแข็งในการบริหารจัดการความเสี่ยงจากภัยพิบัติจากน้ำท่วมและการป้องกันภัยพิบัติในลุ่มแม่น้ำเจ้าพระยา โดยการมีส่วนร่วมของชุมชนเป็นเงินให้เปล่าจำนวน 2 ล้านเหรียญสหรัฐ หรือประมาณ 71.3 ล้านบาท โดยจะเลือกชุมชนชนบทและชุมชนเมืองที่อยู่บริเวณลุ่มแม่น้ำเจ้าพระยา 5 แห่ง ให้เป็นชุมชนนำร่องในการเข้าร่วมโครงการฯ ระยะเวลาดำเนินการ 2 ปี ตั้งแต่เดือน ม.ค. 2559-ธ.ค. 2560
“เอดีบีคาดว่าโครงการนี้ จะบรรเทาความเสี่ยงจากภัยพิบัติตั้งแต่เกิดมหาอุทกภัยปี 2554” นายเจมส์ กล่าว
และ 2.โครงการสนับสนุนการพัฒนาการเข้าถึงบริการทางการเงินอย่างทั่วถึงให้กับชุมชนที่มีรายได้น้อย 1.5 ล้านเหรียญสหรัฐ หรือ 53.5 ล้านบาท เพื่อช่วยให้ธนาคารของรัฐสามารถให้บริการทางการเงินแก่ผู้ที่ไม่อยู่ในระบบธนาคารได้